STA วิ่งต่อ 4% โบรกปรับคำแนะนำ “ซื้อ” เคาะเป้า 23 บ. รับออเดอร์ฟื้นตัว
STA วิ่งต่อ 4% ราคาแตะ 21.80 บ. โบรกปรับคำแนะนำ “ซื้อ” ประเมินราคาเป้า 23 บ. ราคาหุ้นได้ปรับตัวลงมามากแล้ว ชี้เริ่มเห็นออเดอร์ฟื้นตัว หลังลูกค้าเพิ่ม-กลุ่มยานยนต์โต
STA วิ่งต่อ 4% โบรกปรับคำแนะนำ “ซื้อ” ประเมินราคาเป้า 23 บ. ชี้เริ่มเห็นออเดอร์ฟื้นตัว หลังลูกค้าเพิ่ม-กลุ่มยานยนต์โต
23 มี.ค. 2566

ผู้สื่อข่าวรายงานว่า วันนี้ (23 มี.ค.66) ราคาหุ้นบริษัท ศรีตรังแอโกรอินดัสทรี จำกัด (มหาชน) หรือ STA ล่าสุด ณ เวลา 15:05 น. อยู่ที่ระดับ 21.80 บาท บวก 0.90 บาท หรือ 4.31% สูงสุดที่ระดับ 21.90 บาท ต่ำสุดที่ระดับ 20.50 บาท ด้วยมูลค่าซื้อขาย 146.43 ล้านบาท

ทั้งนี้บล.ฟิลลิป (ประเทศไทย) ระบุในบทวิเคราะห์ ประเมินราคาพื้นฐานปี 66 หุ้น STA อยู่ที่ 23 บาท/หุ้น โดยราคาหุ้นได้ปรับตัวลงมามากแล้ว ระดับสต็อกลูกค้ายังอยู่ในระดับสูง คาดกำไรลดลงเมื่อเทียบจากไตรมาสก่อน โดยปัจจุบันเริ่มมีคำสั่งซื้อลูกค้าเข้ามาเพิ่มเป็นรอบขนส่งในเดือน 4-5 และความต้องการกลุ่มยานยนต์ที่โตขึ้น คาดฟื้นตัวหลังปี 66 เร่งปริมาณการขายทั้งปีได้ประมาณ 2 ล้านตัน/ปี เพิ่มขึ้น 33% เมื่อเทียบจากปีก่อน แต่ยังมองราคาเฉลี่ยยางปีนี้ต่ำกว่าปีก่อน คาดกำไรสุทธิปี 66 ที่ 3,750 ล้านบาท ลดลง 21.8% เมื่อเทียบจากปีก่อน ปรับคำแนะนำขึ้นเป็น “ซื้อ”
 